Praem Minista Charlot Salwai, hemi wandem lukim tede moa developmen blong prodaktif sekta. From risen ia long las manis, hemi visitim ova 5 000 hekta projek blong noni long Velit Bay long aelan blong Santo mo long sarere namba 3 March, hemi visitim nara noni plantesen blong Mr Joseph Jacobe long Rentabao long aelan blong Efate. Noni, hemi niu prodak we hemi save kam wan nara sos blong pipol blong Vanuatu, hemi save mekem mani apart long ol traditional crop mo prodak olsem koprah, kakao, kava mo kofi. Noni tri, hemi putum wan yia nomo mo man i save havestem. Oli estimetem se wan noni tri, hemi save mekem 6 000 vatu mo man i save havestem 4 taem long wan yia. Insaed long wan hekta, man i save planem 1 000 stamba blong noni we hemi save mekem about 24 milien vatu long wan yia. Mr Salwai i talem se taem yu komperem noni wetem kava, kokonas mo kakao, hemi putum ova long 5 yia blong man i save stat blong winim vatu long hem. Praem Minista i talem se wan gudsaet blong noni komperem long ol nara traditional prodak ia se hemi kat faktri blong hem long Vanuatu mo hemi kat maket blong hem long ol nara kantri. Hemi talem se kava we fulap pipol, oli resis from tede, hemi no kat faktri yet long Vanuatu mo hemi no kat maket olsem noni. Noni tede, hemi intarem finis maket blong China we ikat ova long wan bilien populesen. Long wan plastik botel blong 600 ml, praes blong hem long China tede, hemi ova long 6 000 vatu.
Mr Salwai i talem se prodaktif sekta, hemi save mekem se Vanuatu i save kat moa sos blong income mo mekem moa mani. Mr Salwai i inkarejem lokol pipol blong produce moa blong save winim vatu mo blong fitim olgeta bagegen. Hemi talem se Vanuatu i nidim wan healthy nation blong hemi save karemaut developmen blong hem mo kamaut long ol non komunikebol disis olsem sik blong suka.
Ino long taem i pas Mr Salwai i bin kolem ol big big man blong pablik we oli stap long Port Vila mo olgeta we oli stap long ol aelan ikam long ofis blong hem mo askem olgeta blong oli luk luk bak long praeoriti blong olgeta long saed blong rod. Hemi talem se long olgeta se oli no save disasosietem prodaktif sekta wetem infrastructure olsem rod blong trak. Mr Salwai talem se wetem wok we pablik wok istap mekem tede blong stap mantenem rod nomo, hemi no save mekem se pipol blong Vanuatu oli save kat moa mani. Hemi askem pablik wok blong oli luk luk bak long kraeteria polisi blong olgeta. Hemi talem se fasin blong stap mantenem sem rod nomo mo mekem rod igo long ples we ikat hae populesen long hem, hemi no benefitim ekonomik developmen blong Vanuatu. Hemi talem askem pablik wok blong oli jenisim kraeteria blong olgeta mo tagetem moa ol ples long ol aelan we oli save produce moa mo oli save produce yet be oli no save mekem from we oli no kat akses long rod. Hemi givim eksampol blong rod we igo long Saut Santo, Saut Malekula, Not West Malekula mo aelan blong Erromango. Hemi talem se tede praes blong kava, hemi go antap tumas from pipol blong Pentecost we oli main saplaea long lokol, regional mo international maket, oli stap planem kava nomo long coastal eria mo ples ikam smol be ikat bigfala bush istap be ino kat rod blong trak. Mr Salwai i talem se sapos pablik wok i jenisim polisi kraeteria blong hem, bae hemi save helpem prodaktif sekta blong Vanuatu blong gru moa.
tpi_Latn tpi_Latn tpi_Latn